Foto’s: Vermeende sigaretsmokkelaars aangekeerNagenoeg R500 000 se onwettige sigarette in die vermeende gesteelde dubbelkajuitbakkie. Foto: SAPD Die Limpopo-polisie het vandeesweek in drie afsonderlike voorvalle beslag gelê op gesmokkelde sigarette met ŉ totale waarde van meer as R1 miljoen. In die eerste voorval is twee mense in hegtenis geneem nadat hulle ŉ verteenwoordiger van ŉ tabakmaatskappy twee keer by ŉ winkel in Burgersdorp buite Tzaneen beroof het terwyl hy sigarette afgelewer het. “Die polisie het die leidrade gevolg en met die hulp van ŉ veiligheidsmaatskappy die verdagtes in hegtenis geneem,” het kol. Ronel Otto, polisiewoordvoerder, Woensdag gesê. “Die polisie het beslag gelê op sigarette ter waarde van meer as R500 000 en ŉ ongelisensieerde vuurwapen.” Eric Makwala (38) en Cliff Ngwenya (34) het Woensdagoggend in verband met dié voorval in die Naphuno-landdroshof verskyn. Die saak is tot 3 November uitgestel wanneer hulle na verwagting gaan aansoek doen om borgtog. Hulle staan tereg op aanklagte van gewapende roof. Beamptes van die Groblersbrug-grenspos het Maandagoggend vroeg ŉ verdagte voertuig voorgekeer en deursoek. Jan Petrus Jacobs van Levubu is in hegtenis geneem nadat onwettige sigarette met ŉ geskatte waarde van R500 000 in die dubbelkajuitbakkie wat hy bestuur het, gevind is. “Met verdere ondersoek is vasgestel dat dieselfde bakkie in Junie in Welgelegen, Polokwane as gesteel aangemeld is,” het Otto gesê. Jacobs het reeds in die landdroshof in Mokopane (Potgietersrus) verskyn. Die saak is uitgestel tot 30 Oktober vir verdere ondersoek. Hy bly in die polisie se aanhouding tot dan. In die jongste voorval het lede van die weermag in Musina die grens patrolleer toe hulle ŉ verdagte voertuig gewaar het. “Die soldate het die voertuig afgetrek en dit deursoek. Onwettige sigarette met ŉ geskatte waarde van bykans R200 000 is in die voertuig gevind. Drie verdagtes is in hegtenis geneem en sal binnekort in die Musina-landdroshof verskyn,” het Otto bygevoeg.